
Döntési módszerek és alternatív sakkeredmények

A dolgozat a 2010-es férfi sakkolimpia eredményeit elemzi egy, a többszempontú döntési problémák megoldásában gyakran használt fogalom, a páros összehasonlítás mátrix segítségével. Foglalkozik az ebből képezhető súlyvektorok meghatározásával, a domináns sajátértékhez tartozó jobboldali sajátvektor és a távolságminimalizáló logaritmikus legkisebb négyzetek módszere (LLSM) révén. Mindkét eljárást kiterjeszti az ismeretlen elemeket is tartalmazó mátrixokra, melyek valamely inkonzisztencia mérőszám segítségével optimálisan kitölthetők.
Az elmélet alkalmazását kiválóan illusztrálják a különböző sakkversenyek, ahol a résztvevők végső sorrendjének meghatározásához nem áll rendelkezésre minden párosítás eredménye és a konzisztencia sem biztosított. A hivatalos FIDE szabályzatban megadott módszert gyakran kritizálják, így célszerű lehet egy ettől eltérő eljárás követése. A dolgozatban kapott rangsorokat a hivatalos végeredménnyel összehasonlítva, több csapat esetén jelentős helyezésbeli eltérések figyelhetők meg. Ezek nagy része a mérkőzések átfogó vizsgálata alapján magyarázható. A bemutatott eljárások néhány lehetséges továbbfejlesztési iránya is tárgyalásra kerül, illetve az alternatív rangsorszámítás más területeken történő alkalmazása újabb kutatásokra ösztönözhet.



